Torsdag aften bredte der sig pludselig en lugt af benzin i dele af Skagen. Det fik flere borgere til at slå alarm af frygt for eksplosionsfare. Derfor har politiet og beredskabet været massivt til stede i Skagen siden torsdag aften, hvor det blev slået fast, at der er sket et større benzinudslip i kloakken. Nu fortæller Jens Jørgen Nielsen, direktør i Skagen Beton, hvordan benzinudslippet skete. Han blev nemlig ringet op af  politiet i nat. Beskeden lød, at han hurtigt skulle komme ned til virksomhedens olieudskilleranlæg. Her modtager virksomheden blandt andet spildevand fra skibe og renser det for blandt andet olie, før det sendes ud i kloakkerne. Men torsdag skete der en fejl, der nu har fået store konsekvenser for Danmarks nordligste by. - Jeg vidste med det samme, at vi havde lavet en fejl. Det var jeg slet ikke i tvivl om, siger Jens Jørgen Nielsen til TV2 Nord. Rensebenzin fra et skib Olieudskilleranlægget havde modtaget spildevand fra et skib nede fra Skagen Havn, og her var der en rest af rensebenzin i. - Vi har ikke været opmærksomme, at det blev ikke filtreret fra, før vandet blev sendt ud i kloakkerne og de kommunale spildevandsstationer, siger Jens Jørgen Nielsen. Han fortæller, at det er anden gang, at det er sket på 50 år. - Det er vores ansvar, og det tager vi også på os. Det er selvfølgelig alvorligt lige nu, men rensebenzinen er også noget, som ret hurtigt kan fjernes igen, siger direktøren. Han har været i tæt kontakt med politiet og beredskabet siden i nat, og der arbejdes stadig på højtryk for at udbedre benzinudslippet. - Det kan godt være, at vi får en bøde, og det ansvar må vi så stå ved, siger Jens Jørgen Nielsen. Ifølge Nordjyllands Politi er faren ved at være drevet over fredag formiddag. Vicepolitiindspektør Henrik Skals betoner dog, at udslippet er en 'meget alvorlig fejl'. - Vi regner med, at vi er færdige om et par timer, siger han om indsatsen, der har været i gang siden torsdag klokken ca. 20. Nordjyllands Politi oplyser, at Jens Jørgen Nielsen er afhørt af politiet med sigtedes rettigheder. Fredag klokken 11 er politiet og beredskabet færdig med arbejdet. - Det er vigtigt at understrege, at udslippet er begrænset til det lukkede kloaksystem, og kvaliteten af drikkevandet i området derfor ikke er påvirket. Borgerne i området kan føle sig helt trygge ved, at udslippet er håndteret, og alle tænkelige forbehold er blevet taget, siger Henrik Skals.

Referat:
En lokal virksomhed står bag det store benzinudslip, der har fået politiet og beredskabet til at rykke massivt ud.